b'\n_START_ARTICLE_\nKommunestyre- og fylkestingsvalget 2011/Fremskrittspartiet\n_START_SECTION_\nKommunevalget\n_START_PARAGRAPH_\nVed kommunevalget 2011 stilte Fremskrittspartiet reine lister i 344 av de 429 kommunene. Partiet fikk i alt 275\xc2\xa0562 stemmer, det vil si 11,4 prosent av de avgitte stemmene. Med en tilbakegang p\xc3\xa5 6,1 prosentpoeng fra kommunevalget i 2007 og p\xc3\xa5 11,0 prosentpoeng fra stortingsvalget i 2009 var Fremskrittspartiet den st\xc3\xb8rste taperen ved valget. Samla sett blei partiet likevel med god margin det tredje st\xc3\xb8rste partiet._NEWLINE_Det beste resultatet fikk Fremskrittspartiet i Austevoll i Hordaland med 47,4 prosent av stemmene.  I ytterligere ti kommuner fikk partiet over 30 prosent._NEWLINE_Partiet fikk under 4 prosent av stemmene i tretten kommuner. Det svakeste resultatet kom i Kr\xc3\xb8dsherad med 2,3 prosent._NEWLINE_Fremskrittspartiet blei st\xc3\xb8rste parti i 13 kommuner og nest st\xc3\xb8rst i 27. Partiet er minst i 46 av kommunene der det stilte liste._NEWLINE_Partiet fikk i alt 1\xc2\xa0143 kommunestyremandater. Fremskrittspartiet blei ikke representert i seks av kommunene der partiet stilte opp. Etter konstituering av kommunestyrene hadde Fremskrittspartiet ordf\xc3\xb8reren i 11 kommuner og varaordf\xc3\xb8reren i 48.\n_START_SECTION_\nFelleslister\n_START_PARAGRAPH_\nFremskrittspartiet var med p\xc3\xa5 fellesliste i \xc3\xa9n kommune, Gausdal. Samarbeidet var med H\xc3\xb8yre, og lista fikk 251 stemmer, dvs. 8,97 prosent av de avgitte, og to mandater.'